《相国寺旧石》
清代·卢道悦

一官七载余，三来相国寺。入门孤石存，慷慨笑相视。

叹此磊落材，沈埋清净地。抑郁归僧房，精灵入梦寐。

修髯伟丈夫，长揖就客位。气象既轩昂，言词复清利。

感君见爱深，为君说遭际。家本大江东，来自宣和岁。

维时久太平，君王尚游戏。园囿象山林，穷工极点缀。

西北献苍鹰，东南贡翡翠。徵求及闾阎，草木皆为累。

乃随花石纲，挺身入大内。重瞳顾之喜，声价迈俦类。

曾下米颠拜，遂入清流队。王蔡势烜赫，莫能相招致。

承恩曾几时，沧桑出不意。童贯开边衅，灭辽失长计。

金人遂渡河，长驱无所忌。二帝继蒙尘，邦昌窃神器。

恐被伪命污，空门暂逃避。初非爱金仙，迹与心相背。

谓我事浮图，贤者苦责备。悠悠五百年，永为世人弃。

所望有心人，破格相磨砺。载归上苑中，依然堪位置。

斯言感余心，顿下穷途泪。方图倾所怀，梵钟惊午睡。

作者简介：卢道悦（1640-1726）字喜臣，号梦山，山东德州人，康熙九年进士，官河南偃师知县，多惠政。著有《公馀漫草》《清福堂遗稿》。